སྣང་ས་འོད་འབུམ་

བོད་ཀྱི་ལྷ་མོའི་འཁྲབ་གཞུང་བརྒྱད་པའི་ནང་གསས་ཞིག་ཡིན་
Category:བོད་ཀྱི་ལྷ་མོའི་འཁྲབ་གཞུང་
 གཞིས་ཀ་རྩེའི་མངའ་ཁོངས་གཙང་མྱང་སྟོད་རྒྱལ་རྩེའི་ཡུལ་གྱི་ཞིང་པའི་ཁྱིམ་ཚང་ཞིག་ཡོད་པ་དེ་ལ་ཡབ་ཀུན་བཟང་བདེ་ཆེན་
དང་ཡུམ་མྱང་ཚ་གསལ་སྒྲོན་ཞེས་པ་གཉིས་ལ་བུ་མོ་གཟུགས་མཛེས་ལྷ་ཡི་སྲས་མོ་འདྲ་བ་ཞིག་འཁྲུངས། བུ་མོ་སྣང་ས་འོད་འབུམ་
དགུང་ལོ་བཅོ་ལྔ་ཙམ་གྱི་ཚེ་གཡོག་མོ་འཛོམས་པ་སྐྱིད་དང་ལྷན་དུ་གནས་སྙིང་གཟུངས་སྒྲུབ་ཀྱི་གར་འཆམ་ལ་གཟིགས་མོ་གཟིགས་
སྐབས། དཔོན་པོ་སྒྲ་ཆེན་གྱིས་སྣང་ས་འོད་འབུམ་མཐོང་སྟེ་གཟིམ་དཔོན་བསོད་ནམས་དར་རྒྱས་བཏང་ནས་སྣང་ས་འོང་འབུམ་
ལ་རང་དབང་མེད་པའི་ཐོག་ནས་སྲས་གྲགས་པ་བསམ་གྲུབ་ཀྱི་མནའ་མ་ཡིན་ཞེས་ཁྱབ་བསྒྲགས་བྱས་ནས་མདའ་དར་བཙུགས།
 དེ་ནས་ལོ་བདུན་ཙམ་སོང་མཚམས་སྣང་ས་འོད་འབུམ་ལ་གཞན་དང་མི་འདྲ་བའི་ཕྲུ་གུ་ཞིག་འཁྲུངས་པར་ལྷའུ་དར་པོ་ཞེས་
མཚན་གསོལ། སྣང་ས་འོད་འབུམ་བྱམས་བརྩེ་ཆེ་བས་ཨ་ནེ་སྙིད་མོ་ཕྲག་དོག་གི་མེ་ལྕེ་འབར་ཏེ་དཔོན་པོ་སྒྲ་ཆེན་དང་སྣང་སའི་
བར་ཕུ་དཀྲུག་མདའ་དཀྲུག་བཏང་ནས་གནས་བཟོད་མི་བདེ་བ་བཟོས། ཉིན་ཞིག་སྣང་སས་བཙས་མ་བརྔ་སར་རས་པ་དཔོན་
སློབ་གཉིས་ལ་སློང་མོ་ཏོག་ཙམ་སྟེར་བར་ཨ་ནེ་སྙིད་མོས་མཐོང་སྟེ་ཉེས་རྡུང་ཚད་མེད་བཏང༌། ཡང་ཉིན་ཞིག་བླ་མ་ཤཱཀྱའི་རྒྱལ་
མཚན་གྱིས་སྤྲང་པོ་སྤྲེལ་རྩེད་རྩེ་མཁན་ཞིག་ཏུ་སྤྲུལ་ནས་མགུར་གླུ་བླངས་ནས་སློང་མོ་བྱེད་པ་དེ་ལ་ཕ་མས་གནང་བའི་ནོར་བུའི་
རྒྱན་ཆ་སྟེར་ཏེ་སྣང་ས་ལྷ་ཆོས་ཡག་པོ་བྱེད་ཐུབ་པའི་བསྔོ་བ་སྨོན་ལམ་གནང་རོགས་ཞུས་པའི་གནས་ཚུལ་དེ་ཨ་ནི་སྙིད་མོས་མཐོང་
མ་ཐག དཔོན་སྒྲ་ཆེན་དང་སྲས་གྲགས་པ་བསམ་གྲུབ་ལ་ཞུས་པས་དེ་འཕྲལ་ཁ་རྡུང་དང་ཉེས་རྡུང་སོགས་ཀྱི་ལམ་སེང་དགོངས་པ་རྫོགས།

      སྣང་སའི་སྐུ་ཕུང་མྱང་སྟོད་རི་ནང་པའི་ཤར་རིའི་སྟེང་དུ་ཉིན་བདུན་བཞག་པའི་སྐབས་སུ་སྣང་ས་འོད་འབུམ་འདས་
ལོག་བྱུང་སྟེ་རྣལ་འབྱོར་མའི་ཆ་བྱད་བཞེས་ནས་མྱང་སྟོད་ཡུལ་དུ་ཕེབས་སྐབས་མི་རྣམས་ངོ་མཚར་སྐྱེས་པ་དང་དཔོན་པོ་སྒྲ་ཆེན་དང
་ཨ་ནེ་སྙིད་མོ་སོགས་ཀྱིས་སྔར་གྱི་ལས་ངན་ལ་འགྱོད་བཤགས་བྱས།   འོན་ཀྱང་སྣང་ས་འོད་འབུམ་འཇིག་རྟེན་གྱི་བྱ་བར་ཞེན་པ་
ལོག་ཡོད་པས་སེ་ར་གཡའ་ལུང་གི་བླ་མ་ཤཱཀྱའི་རྒྱལ་མཚན་གྱི་དྲུང་དུ་ལྷ་ཆོས་ཞུ་བར་ཕེབས།  དཔོན་སྒྲ་ཆེན་དང་སྲས་གྲགས་པ་
བསམ་གྲུབ་སོགས་ཀྱིས་དམག་དྲངས་ནས་དགོན་པ་སེ་ར་གཡའ་ལུང་མཐའ་བསྐོར་ནས་བླ་མ་ཤཱཀྱའི་རྒྱལ་མཚན་གསོད་རྩིས་དང་
སྣང་ས་འོད་འབུམ་འཕྲོག་རྩིས་བྱེད་སྐབས། བླ་མ་ཤཱཀྱའི་རྒྱལ་མཚན་གྱིས་བར་སྣང་སྟོང་པར་སྐྱིལ་ཀྲུང་བྱས་ཏེ་རྫུ་འཕྲུལ་སྣ་ཚོགས་
བསྟན་པ་དང་བསླབ་བྱ་གནང༌། སྣང་སས་ཀྱང་བར་སྣང་མཐོངས་སུ་བཞུགས་ནས་བསླབ་བྱ་གནང་བ་སོགས་ཀྱི་སྣང་ཚུལ་རྣམས་
ཨ་ནེ་སྙེད་མོ་སོགས་ཀྱིས་མཐོང་བས་དད་པ་དང་ཡིད་ཆེས་སྐྱེས་ནས་བློ་སེམས་དམ་པའི་ཆོས་ལ་ཁུག་སྟེ་དགེ་བའི་ཆོས་བྱས།
 རྒྱལ་སྲིད་ཆོས་བཞིན་བསྐྱངས་སོ།།